白魔的傀儡 ~ 長髮少女(希夫視角)

成員：希夫、穿山甲、月嵐、普勒斯、米高、柏

法理昂指佢安插係泰博城南部嘅藏寶庫酒店嘅線人同佢失去聯絡，就搵咗一啲無咁容易俾人係泰博城內被人認到嘅X Team成員潛入酒店。法里昂希望成員可以去調查或者同線人取得聯絡，最重要就係睇下佢係唔係背叛。若然只係被人發現咗或者係單純唔方便聯絡，就由小隊決定點做。

## 關於線人

線人嘅代號係貓女，一位人類女性，可能係酒店入面工作，會戴住一個有奇怪紅色絲帶嘅黑貓面具同法理昂係酒店嘅213號房會面。而法理昂就會化身成一位名叫美利堅嘅商人進入酒店，每一個月同貓女見一次面。但係喺依兩個月，貓女都缺席會面。而最後一次貓女帶黎嘅情報就係狗頭人將領南哥（極仇．南）嘅位置同手下嘅人數同部署。嗰次嘅暗殺行動有啲過於順利，所以令法理昂心中面有啲疑惑。

## 關於藏寶庫酒店

藏寶庫酒店位處於泰博城南方，獸人佔領區嘅商業活動中心區域內。酒店入面有酒吧、食肆、賭場、正常高級房同特別高級房。酒店係鬥獸場附近，有啲房可以睇到鬥獸場。隔離有個起緊嘅工地。酒店係由一個人類女性所管理，女老闆係獸人入侵嘅時候倒戈咗去獸人嗰邊。女老闆叫做佩姬，有傳係灰狼塔克安嘅情人、白魔嘅養女或者係巫王嘅養女，但係一致嘅係佩姬係一個三十幾歲嘅大美女。酒店入邊有幾個人喺嗰到做，包括：女性服務員帕布瑪同男酒保格雷等等。而係賭場入面有個職業賭徒叫陳刀（又名刀仔），而佢可以為小隊提供一啲逃生資訊，同時佢亦係X Team嘅資金來源之一。酒店最近招聘緊女僕去幫人打理頭髮。

## 任務開始

法理昂俾咗每人80GP作潛入同調查，有剩嘅就自己袋。同時，法理昂派咗每人一個紅色嘅蝴蝶結戴係身上唔太起眼嘅地方，令貓女可以認得小隊。法理昂亦同小隊夾咗口供，就話只要有人問佢哋點解黎，佢哋就答：我哋係美利堅嘅商隊嘅護衛，之前幫老闆做嘢，佢好開心就請我哋黎旅行。希夫一聽到有80GP又有得去酒店玩，就諗：「正啊！開心嘅公費旅遊。」諗住調查嘅嘢交俾其他人做，自己只需要做下打手嘅希夫就同其他人一齊前往酒店。

入到酒店，就有一個抬頭挺胸，自己以為自己好得嘅哥布林黎接待，帶小隊去接待處嗰邊。去到接待處就有一位人類女性黎幫小隊辦理入住手續同帶佢哋上212，213，214號房，而佢就係法理昂曾經提到過帕布瑪。帕布瑪同時介紹咗酒店有啲咩設施同埋有啲咩食。食肆就有兩間，分別係比較野性啲主要食肉嘅獸人廳；同精緻啲主要食菜嘅精靈廳。係帕布瑪搞掂所有嘢之後，米高一心諗住俾少少貼士去叫做賄賂下人，就俾咗四個銅幣。但係嗰到好話係大酒店，帕布瑪扮笑但實質不屑咁收咗四個銅幣。
分完房之後，各人就分散去唔同嘅地方行動。米高就同穿山甲去咗賭場收集情報同搵刀仔，月嵐就去周圍巡房，普勒斯同柏就去精靈廳食嘢，希夫繼續抱住公費旅遊嘅心態決定醫一醫肚先，就去咗啱食啲嘅獸人廳。係門口就有個獸人女侍應同希夫講有咩食，主要就係食燒肉、火鍋同刺身，聽起上嚟幾啱食希夫就決定坐低。係侍應帶位嘅時候，就見到因為佢嗰到通風不良，所以就有啲煙霧彌漫，又見到有啲獸人係到用手分食一隻全生嘅羊，即使係咁都係一啲都無降低到希夫嘅食欲，反而令佢更加想試。餐牌上面有唔同嘅燒肉、火鍋同刺身揀，刺身方面就有唔同嘅家畜同家禽選擇，都係全隻上，頂多就開一半。餐牌嘅最後就寫咗個廚師發辦嘅神秘刺身，一場黎到希夫就梗係決定試下啦。等緊嘢食嗰陣穿山甲就入埋黎話一齊食，食完之後兩個人都覺得碟嘢有少少似雞肉但係又講唔出到底係咩。

澡堂
--

食完之後聽到穿山甲、柏同普勒斯話要齊齊去沖涼，希夫睇佢哋嗰樣好似諗緊啲污糟嘢咁，驚佢哋危害其他女士嘅安全就去女澡堂，有咩事就一拳丙過去先。

入到去澡堂，見到男女都隔得幾好，應該唔駛擔心啲咸濕仔會望到過黎。個澡堂又大又乾淨又得自己一個，希夫人生中第一次咁舒服咁沖涼，就開開心心咁慢慢浸。浸到中途，水氣瀰漫之下見到一個有金色長髮優雅又帶有貴氣嘅年輕女人行過黎。希夫好奇就行咗過去睇吓個女仔，一睇就見到個女仔有一把極長幾乎幾米，又十分美麗順滑唔開叉嘅金色長髮。個女仔問希夫：「我無阻到你啊嘛？」「無無無，你把頭髮好靚啊！」希夫真心覺得啲頭髮好靚就直接讚美佢啲頭髮。「多謝你啊，咁你對保養頭髮有冇咩心得啊？」希夫摸下佢嘅紅色長髮，雖然同人哋啲頭髮差咗成十班，但係都叫做有打理下就話：「有時會用獵物啲油脂保養下咁囉。」一聽到油脂同保養，個女仔就好有興趣咁接落去：「咁你有無聽過南方有種植物叫椰子，佢哋油好適合用黎保養頭髮㗎！」希夫聽唔明，但係出於禮貌應住先「哦！哦……哦！」個女仔繼續問：「咁你之後有咩做啊？我今晚會有表演啊！」希夫見佢把頭髮咁長，諗緊佢應該要人幫手就問佢駛唔駛幫手，個女仔先係話自己有人幫手唔想麻煩希夫，但係俾希夫以多個人好辦事嘅理由說服咗就決定之後一齊去個女仔間房。

出咗澡堂，除咗希夫之外有兩個侍女一齊幫佢捧住啲頭髮。準備上房嘅時候，聽到酒店大堂傳出爭吵嘅聲音，個女仔就舉起手示意話等陣先，唔好行住。等到大廳嘅爭吵停咗，佢哋就一行四個人上個女仔位於四樓嘅房。

## 四樓房間

一上到個女仔間房，就見到間房金碧輝煌，希夫成世人第一次見到一間房可以咁豪華，有黃金同大理石做裝飾，啲柱啊牆啊傢俱啊全部都金光閃閃。希夫睇到啞咗，諗緊：「依家啲高級員工房咁高級嘅咩！？」之後就入咗去睡房咁嘅位幫佢打理頭髮。係希夫扮忙係到做人肉置髮架嘅時候，個女仔就問：「咦，你係因咩事黎㗎？」希夫跟翻法理昂嘅劇本答：「我係美利堅嘅商隊嘅護衛，之前幫老闆做嘢，佢好開心就請我哋黎旅行。」個女仔一聽就神色一變，話有啲頭痛要休息下，就叫嗰兩個侍女出去。

係嗰兩個侍女出去之後，個女仔就打開個櫃桶，拎咗個有奇怪蝴蝶結嘅黑貓面具出黎。就同希夫講：「我叫焰姬，我就係你哋搵緊嘅人。」焰姬介紹完自己之後就開始解釋點解自己唔去見法理昂。佢講到因為之前南哥嘅情報係白魔同佢講嘅，係X team解決完南哥之後，白魔最近就特登只同佢一個講咗關於秦家村嘅情報。焰姬就非常擔心自己係唔係已經俾白魔發現咗自己臥底嘅身份，所以就唔同法理昂見面，同唔知俾唔俾個情報好。

希夫聽到之後，就開始擔心焰姬嘅安危，問焰姬想唔想走。焰姬就講自己當然想走，唔想再做臥底。希夫問酒店請人會唔會係白魔想加強對佢嘅監視，焰姬答可能係同時佢亦都懷疑出面嗰兩個侍女都係白魔嘅人。為咗諗逃走計劃，希夫就問焰姬佢有無方法走。焰姬就話其實佢間房入面係有條秘道通向工地嗰邊，可以拎黎走佬，但係礙於各種原因同埋驚出面嗰兩條友會報串捉翻佢，所以一直都無走到。佢亦都話今晚佢會係地下大賭場嗰邊表演，佢會係最後一個出場，表演嘅內容主要就係喺舞台上由四樓到地下嘅樓梯行落黎再外加啲火花表演。

希夫左思右想，身上面有嘅得斧頭斧頭同斧頭，做到嘅得力量力量同力量，都係諗唔到啲咩。諗黎諗去都諗唔通，就決定同焰姬約定會救佢出去，不過佢要對隊友商議下先。係依個時候，焰姬為咗掩人目，就一隻手摸上咗希夫嘅胸部而另一隻手就由希夫嘅大腿向上摸。之後房內就傳出咗一啲水聲同奇怪嘅人聲。

## 回到隊伍

第一次經歷依啲嘢，又要係同金髮靚女大姐姐一齊，係興奮同緊張底下就有啲攰。拖住有少少疲憊嘅身軀由四樓翻到二樓嘅房間，一入到去就見到除咗穿山甲之外全部人都係到。希夫就講翻大部分焰姬同佢講過嘅嘢，秦家村嘅情報，同埋打算救焰姬決心。柏有少少唔係咁想救焰姬，但係經普勒斯提醒穿山甲唔係到佢可能已經出事，柏同其他人一齊加入討論。

最後，穿山甲終於翻黎，不過睇起黎比希夫重攰。大家問佢去咗邊，佢就只係一臉淫笑話係同魔人大姐姐玩。其他人問佢有無爆響口，穿山甲話：「少少咋，不過我有圓翻。」一聽到穿山甲話少少，全部人都心諗仆街了，今次重唔黃曬！焰姬唔救佢就一定死硬。最後決定放火燒酒店，乘亂帶焰姬出去。再搵埋刀仔黎問邊到走佬好，佢就話浴室後面有得走。刀仔都同小隊講翻原來焰姬就係老闆娘佩姬，全部人先係依個時候恍然大悟原來嗰個係老闆娘。希夫終於明白點解間房會咁豪華。

米高寫咗份矮人護髮指南俾希夫，等佢有個藉口可以通過啲護衛上搵去搵焰姬講佢哋嘅計劃。可惜上到三樓見到啲護衛嗰時，佢就緊張得濟支支吾吾，所以上唔到去。隊友就問刀仔邊到可以繞上去四樓，刀仔提供到路線但係全部都有難度。米高就決定用法術偽裝成酒店員工以避過他人目光，希夫問不如喬裝成帕布瑪？刀仔指帕布瑪能上到任何樓層，於是米高就扮成帕布瑪上到四樓。

結尾
--

米高去到焰姬門前敲門。侍女一號開咗少少門，問帕布瑪（米高）點解會上黎，侍女二號就企係房內嘅焰姬隔離。米高突然醒起自己把聲重係男聲，一講嘢就穿煲。於是就用力推門，一嘢推開個侍女一號再解除法術令焰姬睇到個紅色蝴蝶結。焰姬一睇就知米高係黎幫佢嘅。米高再用電爪一嘢打暈侍女二號，與此同時焰姬一招飛刀就隊霖咗侍女一號，見二號暈咗焰姬就手起刀落殺埋二號。事已至此，米高建議焰姬立即從秘道離開酒店同埋剪咗啲頭髮佢以免阻礙行動。焰姬將佢極長嘅頭髮剪咗之後就放咗入火盆到燒。米高表示想同焰姬一齊走，但係焰姬話要燒完先會走，米高只好俾隻魔寵焰姬跟身，叫佢到安全地方就放佢出黎，咁小隊就會知佢係邊黎接應佢。米高翻到房間講焰姬準備走之後，全隊人都根據刀仔建議嘅方法一齊離開酒店。

走咗之後，米高話佢隻魔寵知道焰姬到達安全地點之後就俾人殺咗，相信係焰姬唔想俾任何人知道佢嘅地點所以殺咗。同時，希夫發現自己嘅手腕唔知幾時俾人綁咗幾條金色嘅長髮，而希夫相信依個係焰姬同佢嘅約定，係同佢嘅定情信物。